Det ville være synd at sige, at undersøgelsen fra Justitsministeriets Forskningskontor vakte stor opsigt, da den udkom forleden. Ser man bort fra lokalaviser som Morsø Folkeblad, omtalte få rapporten om danskernes overdrevne frygt for kriminalitet.

Mange medier var for travlt optaget af at dække den københavnske bandekonflikt, terror i Barcelona og en makaber ubådsag til at registrere befolkningens skæve opfattelse af, hvordan kriminaliteten udvikler sig. Eller også fandt de bare ikke undersøgelsen vigtig nok, mens en militærhelikopter med åben skydedør kredsede over Nørrebro.

Justitsministeriet har spurgt over 900 tilfældigt udvalgte, om de tror, at der de seneste fem år er kommet flere eller færre biltyverier, indbrud, røverier, straffelovsovertrædelser og ungdomskriminelle. Til brug for Politiken har forskningskontoret opdateret tallene til og med 2016.